ভোটের আগে সমর্থন! মমতাকে ধন্যবাদ জানালেন কেজরিওয়াল

নয়াদিল্লি: বেজে গিয়েছে দিল্লি বিধানসভা নির্বাচনের (Delhi Assembly Election) দামামা। ইতিমধ্যে ভোটের দিনক্ষণ ঘোষণা করে দিয়েছে নির্বাচন কমিশন। ঠিক সেই মূহুর্তে আম আদমি পার্টিকে (Aam Aadmi Party) সমর্থন জানাল তৃণমূল কংগ্রেস (Trinamool Congress)। কারণ তৃণমূল কংগ্রেসের নিঃশর্ত সমর্থন পেয়েছেন বলে সোশ্যাল মিডিয়ায় দাবি করেছেন আম আদমি পার্টির প্রধান অরবিন্দ কেজরিওয়াল (Arvind Kejriwal)। বুধবার তিনি তৃণমূল নেত্রী মমতা বন্দ্যোপাধ্যায়কে (Mamata Banerjee) ধন্যবাদ জানিয়ে এক্স হ্যান্ডলে একটি পোস্ট করেন।

সামাজিক মাধ্যমের পোস্টে কেজরি লিখেছেন, “দিল্লির নির্বাচনে আপকে সমর্থন করেছে তৃণমূল। আমি ব্যক্তিগতভাবে মমতাদিদির কাছে কৃতজ্ঞ। ধন্যবাদ দিদি। আপনি সবসময় আমাদের ভাল ও খারাপ সময়ে সমর্থন এবং আশীর্বাদ করেছেন।” বিশেষজ্ঞরা মনে করছেন, দিল্লির নির্বাচনে তৃণমূলের সমর্থন কেজরি জন্য যথেষ্ট লাভজনক হতে পারে। কারণ শহরের বেশ কয়েকটি বিধানসভা আসনে বাঙালি ভোটারদের সংখ্যা অত্যন্ত গুরুত্বপূর্ণ।

আরও পড়ুন: চরম শৈত্যপ্রবাহ! ২৪ ঘন্টায় যোগীরাজ্যে মৃত ৪, জারি সতর্কতা

উল্লেখ্য, আগামী ৫ ফেব্রুয়ারি দিল্লিতে এক দফায় বিধানসভার ৭০টি আসনে ভোটগ্রহণ হবে। ভোট গণনা হবে আগামী ৮ ফেব্রুয়ারি। তৃণমূলের পাশাপাশি কেজরিকে সমর্থন জানিয়েছে ‘ইন্ডিয়া’ জোটের আরেক সদস্য সমাজবাদী পার্টি। তবে, বিজেপি বিরোধী বৃহত্তম জোট ‘ইন্ডিয়া’-র অন্যতম অংশীদার কংগ্রেস দিল্লির ৭০টি আসনে আলাদাভাবে প্রার্থী দিচ্ছে।

TMC has announced support to AAP in Delhi elections. I am personally grateful to Mamta Didi. Thank you Didi. U have always supported and blessed us in our good and bad times.

— Arvind Kejriwal (@ArvindKejriwal) January 8, 2025

২০১৪ সালের লোকসভা নির্বাচনে দিল্লিতে প্রার্থী দিয়েছিল তৃণমূল। তবে তার পর থেকে ধারাবাহিকভাবে কেজরিকে সমর্থন জানিয়েছেন মমতা বন্দ্যোপাধ্যায়। তৃণমূলের এই সমর্থন কেজরির দলের জন্য বিশেষভাবে গুরুত্বপূর্ণ বলে মনে করছেন রাজনৈতিক বিশেষজ্ঞরা।